Hümmətova Mülayim Mehman qızı

 Atalar və oğullar

Çarpayımın baş ucunda,

 bir əsgərin rəsmi var,

Mənə çox şeylər anladıb

 o nigaran baxışlar.

O – atamdır, o – Şəhiddir,

 cənnət olub məkanı,

Onun uca Şəhid adı

 məğrur edir insanı.

 \*\*\*

 Nənəm rəsmi tumarlayıb

 hey durardı önündə,

 “Sənin qanın yerdə qalmaz” –

 kəlməsiydi dilində.

 Sonra baxıb uzaqlara

 gözü yaşla dolardı,

 Ürəyim bu mənzərədən

 param-parça olardı.

 \*\*\*

Mən böyüdüm, o rəsmdən

 qüvvət aldım hər zaman,

Bir döyüşçü əsgər oldum,

 qəlbdə qürur, ehtişam.

O müqəddəs amal üçün

 əmrə hazır, müntəzir,

Aslan oğlu aslan olar,

 nərəsindən

 qaya titrər, dağ əsir

 \*\*\*

Namərd düşmən torpağımda

 at oynatdı bir zaman,

 Yuxusunu tarix sandı,

 zülmkarı qəhrəman.

 Elə bildi yeni nəsil,

 bu işğalı “yox” sanar,

 Bərk yanıldı, qanmadı ki,

 qan yaddaşı oyanar.

 \*\*\*

Zaman gəldi. Hərb meydanı

 ər oğullar yeridir.

Ataların ruhu ölmür,

 övladlarda dirilir.

Mənfur yağı bu meydanda

 indi bizlə baş-başa,

Dünya şahid haqq uğrunda

 bu müqəddəs savaşa.

 \*\*\*

Şanlı Ordum zəfər çaldı,

 şərə quyu qazıldı,

Yeni əsrin ən qüdrətli

 hərb tarixi yazıldı.

Ey Müzəffər Komandanım,

 Şanlı Ordum, min yaşa!

Başlanacaq yeni həyat –

 “cənnət”adlı tamaşa.

 \*\*\*

Çarpayımın baş ucunda

 iki əsgər rəsmi var,

Nənəm baxar, gülümsəyər:

 “Atalar və oğullar”